Mod ǎ yǐ kig nɔŋ ńgāl ésīá ngə́ á kwî kig nyé ńsɔ̄. 2É mod bə́ ngáman tság ngɔg âbin ngə́ ényɔ́ kig bə́ ngátsíg ńsɔ̄d, bâyǐ kig nyé yə́bə̄ á ékōán Ńtondôbə. 3É mɔ́n á ngábyálī á ngobinda, bâyǐ kig nyé yə́bə̄ á ékōán Ńtondôbə, tɔ mvɔŋ dzié a kwî á ḿmīé áwômo, bâyǐ kig bɔ́ yə́bə̄ á ékōán Ńtondôbə. 4Mǎn Amonít ngə́ mān Moabít bâyǐ kig bɔ́ yə́bə̄ á ékōán Ńtondôbə, tɔ mvɔŋ bod dzié a kələ kwí á ḿmīé áwômo bâyǐ kig bɔ́ yə́bə̄ á ékōán Ńtondôbə, nálā á ńtīé kɔ́m. 5Ású bá ndzí kig sɔ́ tóban ai mínā ósú ai ḿbāŋála ai məndím éyɔŋ mǐ ngákódō á ńnam Égîptɛn, ai ású bə́ ngákus Balaam mɔ́n Béor ya Petor yǎ Mesopotámia nâ á yɔg mínā. 6Vədá ńdɔ Ǹtondôbə Zambá woe a ndzí kig dǐŋ naa á wóg Balaam, ńdɔ Ǹtondôbə Zambá woe a ngátsénde eyɔg é və̄ŋán ńtōtōmaamaa ású dóe, ású Ńtondôbə Zambá woe ǎ diŋi wa. 7Ńtíé ósə o ngányǐŋ, wǎyǐ kig dzə́ŋ məbuguban mábán ngə́ mvɔ̄m dzābán tɔ eyɔŋ. 8Wǎyəǎn kig yén mān Edomít nyīé ású á nə mǎnyɔ̄ŋ; tɔ mǎn Égîptɛn, amú ó ngātɔ́bɔ ǹnə́ŋ á ńnam wóé. 9Á ḿmīé lálā bə́ nə yə́bə̄ mvɔŋ bod dzabán á ékōán Ńtondôbə.